Moavukaf muvugal (1) (trutca ke Levitan)

Moavukaf muvugal ~ Золотая осень (RU)

Moavukaf muvugal ( rossiavon Золотая осень ) tir trutca lumkirafa gu 82 × 126 cm-, i puntalingeks keve stama skuyun gan Isaak Levitan rossiaf lingesik bak 1895. Koe Tretyakov tcila koe Moskva ( Rossia ) re tigir ( 2018 ).

Bata trutca tir patectoy, ke tele gelukafe detce ke Levitan ( loa 200 grupena trutca icde bata watsa ).

 Pimtara 
Levitan va muvugalaf patectoy djukalingeyer nume va mon decemoya trutca tikisa va bat cadim skuyur. Ke banyona, Moavukaf muvugal di vanpiyir tana lokotgrupafa is losanefa ke yambik. Va kuksa vawale aal dem muvugalaf toeem blafotaf is keraf kaatoer. Va sumefa wida mona vanmiae taya rokozwit, is va aalxo lingeyeno kan blafotafa uka vane zida. Isen vamoe bata kotcoba, faltaf kelt tir lize aftaf rujod ezad. Vucafa is dalafa is kiewatrakurevafa kseva ke bata trutca soe me tid adalafa gu giltaf grabom ke Levitan gimalsaves va lopibafa uka.

Solnarira va wis gentim nover da lingesik va mantaf is jonlumaf patectoy kaatoer. Nekev lana medotolmiluca, pona ke trutca nutir milbavafa. Vatalteon, lana azentapa va aaltum kaatoer, i va cirdata dem sizuntas blafotaf toeem is tanoya waniba dem tukeraweyesa ironokafa toa. Va afifa is kamamasa kretsa redud, kevaxason va kuksa roneon kaatoeyena is nutisa fentafa is orikafa. Lavek ke kuksa vas ksevafa kretsapa dem faltafa ekwa vawale beretramafa tcaza ke domegeem dere vektar.

Keno domega ke kuksa, disukera ke wisik va werdapa voke voa remstir aze va aalxomo sumeon tigiso vanstir. Moe ronefa domega, tanoya bocafa bumafa blafotafa cirdata. Azen adre ukazinera kadar lodiliodafa uka.

Dum koe Bareaksat trutca, nelkafa pona ke ukafa luistava ke Moavukaf muvugal tid blafote is falte is kuse. Voxisen zolonafa amidaca ke bata toloya trutca tir da koe imwugalaf patectoy leve nolda, pune lofentafa uka tid dalafa solve to lodidulafa uka tid koe muvugalaf patectoy. Yordara ke kuse tir dilafa koe Moavukaf muvugal numen kontes vaj ke bata trutca tir kan blafote « gotusa va fawokafa daava is vumaltafa is odiakafa listuca ke trutca ».

Ara tulanibelcara va Bareaksat is Moavukaf muvugal tir da toloya trutca gu tula nedipisa va turestara ke liteva va grabomeem ke Levitan zo torigid. Tire, koe bana trutca muxasuca ke lingeropa tir zolonafa is votcukafa loon dam koe bata. Tulon tuzomara va lingerask keve toeem ke cirdata awir konaklize ling ton vapafa bada zo kevplekur eke va fetintepe litesir.

 Dere rupec 

 Stragela 

|style="vertical-align: top;"|

|}

Moavukaf muvugal (1) (trutca ke Levitan)
Moavukaf muvugal (1) (trutca ke Levitan)